**Informatīvais ziņojums**

**par Eiropas Savienības Tieslietu un iekšlietu ministru padomes**

**2021.gada 14.-16.jūlija neformālajā sanāksmē iekļautajiem iekšlietu jomas jautājumiem**

 2021.gada 14.-16.jūlijā Brdo, Slovēnijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) neformālā sanāksme. Sanāksmes darba kārtībā ir iekļauti šādi iekšlietu jomas jautājumi:

* **Cīņa pret noziedzību digitālajā laikmetā – ES digitālā darba kārtība**

Š.g. 21.aprīlī Eiropas Komisija (turpmāk – Komisija) nāca klajā ar Regulas priekšlikumu par mākslīgo intelektu, par kuru nacionāli atbildīga ir Vides aizsardzības un reģionālās attīstības ministrija.

Kaut arī šī priekšlikuma galvenais mērķis ir izveidot vienotu tirgu mākslīgā intelekta jomā ES, tas ietver arī normas, kas skar iekšlietu jomu (jo īpaši tiesībaizsardzības jomu), piemēram, priekšlikums paredz stingrus ierobežojumus (faktisku aizliegumu ar atsevišķiem izņēmumiem) publiskās vietās izmantot reāllaika attālinātās biometriskās identifikācijas sistēmas.

Tāpat priekšlikums paredz, ka vairāki no iekšlietu jomas instrumentiem (tostarp visi, kas ietver biometrijas datu izmantošanu) klasificējas kā “augsta riska aplikācijas” un attiecīgi tām pirms to palaišanas ekspluatācijā ES tirgū būs nepieciešams iziet kompleksu atbilstības novērtējumu.

ES tieslietu un iekšlietu ministru neformālajā sanāksmē plānotas diskusijas par cīņas pret noziedzību digitālajā laikmetā dažādiem izaicinājumiem, kā arī jaunāko tehnoloģiju iespēju izmantošanu. Informatīvā ziņojuma sagatavošanas laikā diskusiju dokuments vēl nav ticis izplatīts.

***Latvijas nostāja:***

*Kopumā atzinīgi vērtējam, ka tiek izstrādāts vienots ietvars/regulējums, un uzskatām Komisijas piedāvājumu par labu pamatu tālākām diskusijām.*

*Ir skaidrs, ka mākslīgais intelekts, ievērojot vispārējo digitalizāciju, nākotnē ieņems arvien nozīmīgāku lomu arī tiesībaizsardzības iestāžu darbā. Tādēļ ir būtiski, lai jaunais regulējums spētu nodrošināt atbilstošu balansu starp visu pušu interesēm (tiesībaizsardzība; pamattiesību ievērošana), vienlaikus nesamērīgi neapgrūtinot tiesībaizsardzības iestāžu efektīvu pienākumu izpildi.*

* **Š.g. 9.-10.jūnija Brdo Procesa ministru sanāksmes diskusiju iznākums**

Brdo Procesu 2013.gadā uzsāka Slovēnija ar nolūku stiprināt sadarbību un reģionālu dialogu ar Rietumbalkānu valstīm. Procesa galvenie dalībnieki ir divas ES dalībvalstis (Slovēnija un Horvātija) un Rietumbalkānu valstis (Albānija, Bosnija un Hercegovina, Melnkalne, Kosova, Ziemeļmaķedonija, Serbija).

Neformālajā sanāksmē Slovēnija informēs par Brdo Procesa kārtējās ministru sanāksmes diskusijām un secinājumiem, kā arī uzklausīs dalībvalstu ierosinājumus turpmākai sadarbībai ar Rietumbalkānu reģionu. Informatīvā ziņojuma sagatavošanas laikā diskusiju dokuments vēl nav ticis izplatīts.

***Latvijas nostāja:***

*Latvija piekrīt, ka plaša sadarbība ar galvenajām migrantu izcelsmes un tranzīta valstīm ir patiesi visaptverošas un ilgtspējīgas pieejas migrācijai, patvērumam un robežu pārvaldībai neatņemama sastāvdaļa.*

*Latvija uzskata, ka ir nepieciešama individuāli pielāgota un ģeogrāfiski līdzsvarota pieeja sadarbībā ar trešajām valstīm, kā arī iniciatīvas kuras nepārklājas, bet papildina viena otru.*

* **Turpmākais darbs pie jaunā Migrācijas un patvēruma pakta**

Komisija 2020.gada 23.septembrī nāca klajā ar jauno Migrācijas un patvēruma paktu, kā arī ar to saistītiem pieciem tiesību aktiem un četrām nelikumdošanas iniciatīvām. Piedāvātās pakotnes mērķis ir visaptverošas pieejas migrācijas, patvēruma un robežu pārvaldībai izveide, kas risina pastāvošos praktiskos izaicinājumus, piedāvā ātrākas, efektīvākas un pret krīzēm noturīgas procedūras, nodrošina līdzsvaru starp solidaritāti un atbildību, kā arī stiprina ES sadarbību ar migrācijas plūsmu izcelsmes un tranzīta valstīm.

Vācija un Portugāle (iepriekšējās prezidentūras ES Padomē) organizēja gan aktīvas dalībvalstu ekspertu diskusijas, gan arī politisku viedokļu apmaiņu (vēstnieku un ministru līmenī) par pakotnē atspoguļotajiem Eiropas migrācijas un patvēruma politikas pamatelementiem[[1]](#footnote-1). Taču visi centieni panākt vienotu izpratni par šiem jautājumiem cieta neveiksmi, jo dalībvalstis konsekventi uzturēja savas jau nostiprinātās pozīcijas, tai skaitā diametrāli pretējās nostājas attiecībā uz ierosināto pastāvīgo ES līmeņa solidaritātes mehānismu[[2]](#footnote-2).

Neformālajā sanāksmē Slovēnija informēs par saviem plāniem turpmākajā darbā ar pakotni, kā arī uzklausīs dalībvalstu ierosinājumus. Informatīvā ziņojuma sagatavošanas laikā diskusiju dokuments vēl nav ticis izplatīts.

***Latvijas nostāja:***

*Latvija turpina uzsvērt, ka svarīga ir visaptveroša pieeja patiesi efektīvai migrācijas pārvaldībai.*

*Kā galvenos principus, ko Latvija vienmēr ir paudusi, var izcelt:*

* + *svarīga loma ir prevencijai – plūsmu apturēšanai un novēršanai; prevencijas kontekstā liela nozīme ir arī efektīvas atgriešanas politikas īstenošanai;*
	+ *būtiski nodrošināt efektīvu ārējās robežas pārvaldību un ir jāņem vērā ieguldījumi, ko dalībvalstis ar ārējo robežu veic prevencijas nolūkos;*
	+ *solidaritāte ir nozīmīgs princips, kas ir saistošs visām dalībvalstīm, bet veids kā solidaritāte tiek īstenota var atšķirties un ir nepieciešama elastība, kas respektē dalībvalstu vajadzības un iespējas;*
	+ *svarīgi, lai ierosinātie pasākumi nekalpo kā jauni pamudinājumi un papildus migrācijas plūsmu ģeneratori.*
* **Turpmākais darbs pie jaunās Šengenas stratēģijas**

Komisija prezentēja jauno Šengenas stratēģiju dalībvalstīm š.g. 8.jūnija Tieslietu un iekšlietu ministru padomes sanāksmē.Stratēģija ietver apkopojumu par līdz šim paveikto trīs galvenajos pīlāros, uz kuriem balstās Šengenas zona (efektīva ES ārējo robežu pārvaldība; kompensējoši pasākumi iekšējo robežu kontroles neesamībai; stabila pārvaldība). Tāpat Komisija ierosina turpmākus pasākumus pilnībā funkcionējošai un daudz izturīgākai Šengenas zonai:

* ***Ārējo robežu pārvaldības jomā***: Efektīvu un koordinētu pieeju robežu pārvaldībai; Sistemātisku uzraudzību uz ārējām robežām; Jaunāko tehnoloģiju izmantošanu; Virzību uz procedūru digitalizāciju; Sadarbības / partnerības ar trešajām valstīm veicināšanu.
* ***Kompensējošie pasākumi pie iekšējo robežu kontroles neesamības***: Prevencija un cīņa pret drošības apdraudējumu, tai skaitā organizēto noziedzību un terorismu; Policijas un tiesu iestāžu sadarbības uzlabošana; Jauno tehnoloģiju izmantošana, lai veidotu pret krīzēm noturīgas sistēmas; Kopējas migrācijas un patvēruma politikas izveide.
* ***Stabilas pārvaldības attīstīšanai***: Regulāru politiska līmeņa dialogu par aktuālajiem jautājumiem; Esošo sistēmu modernizēšanu un pielāgošanu; Šengenas *acquis* īstenošanas un novērtēšanas uzlabošana; Pabeigt Šengenas zonas paplašināšanu.

Neformālajā sanāksmē plānota diskusija par turpmākajiem pasākumiem Šengenas zonas stiprināšanai.

***Latvijas nostāja:***

*Latvija pilnībā piekrīt, ka Šengenas zona bez iekšējām robežām patiesi ir viens no lielākajiem Eiropas integrācijas sasniegumiem un tam ir būtiska nozīme ES vienotā tirgus funkcionēšanā, ko pandēmija skaidri iezīmēja, jo brīva preču aprite sajuta katras izmaiņas un ierobežojumus. Atbalstām, ka jādara viss iespējamais, lai to saglabātu un iekšējo robežu kontroles atjaunošana arī nākotnē tiktu uztverta vienīgi kā ārkārtas līdzeklis.*

*Latvijas pieredze rāda, ka līdzvērtīgs rezultāts iepretim iekšējo robežu atjaunošanai var tikt sasniegts arī ar individuāli pielāgotiem alternatīviem pasākumiem, tai skaitā jaunāko tehnoloģiju sniegto iespēju izmantošanu un pastiprinātu policijas sadarbību. Uzskatām, ka drošības saglabāšanai un stiprināšanai ir nepieciešama moderna, vienota un efektīva ārējo robežu pārvaldība, kā arī atbilstošu kompensējošo pasākumu esamība.*

Iekšlietu ministre Marija Golubeva

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

02.07.2021. 08:38

967

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Ārējā dimensija (visaptveroša un ilgtspējīga pieeja sadarbības attīstīšanai ar migrantu izcelsmes un tranzīta valstīm, lai risinātu nelegālās migrācijas cēloņus); Ārējās robežas (efektīva migrācijas plūsmu pārvaldība uz ES ārējām robežām, tai skaitā sniedzot papildus atbalstu pirmās līnijas dalībvalstīm); Solidaritāte (visām dalībvalstīm obligāts, bet fleksibls solidaritātes mehānisms, kas vienlaikus atbilst gan atbalstu sniedzošo dalībvalstu iespējām, gan atbalstu saņemošo dalībvalstu vajadzībām). [↑](#footnote-ref-1)
2. Tā sauktās **robežvalstis jeb pirmās līnijas dalībvalstis** (Itālija, Bulgārija, Grieķija, Spānija, Malta, Portugāle, Kipra) turpina uzsvērt, ka ir jāparedz obligāti pārvietošanas pasākumi, jo tikai tādā gadījumā tiks panākts patiess līdzsvars starp šo valstu atbildību par ES ārējās dienvidu robežas efektīvu pārvaldību un atbilstošām solidaritātes garantijām pārlieku lielā migrācijas spiediena mazināšanā.

**Otra dalībvalstu grupa** (Slovēnija, Slovākija, Horvātija, Dānija, Lietuva, Latvija, Igaunija, Čehija, Polija, Rumānija, Ungārija, Austrija) atbalsta elastīgāku solidaritāti, ietverot mehānismā daudz vairāk elementu (piemēram, centienus savu ārējo robežu pārvaldībā), no kuriem būtu iespējams brīvi izvēlēties, ņemot vērā atbalstu sniedzošās dalībvalsts kapacitāti un iespējas. Turklāt praktiski visas arī uzsver, ka dalībai pārvietošanas pasākumos ir jābalstās uz brīvprātības pamatiem, un pārvietotas var tikt tikai tās personas, kurām patiesi nepieciešama starptautiskā aizsardzība. [↑](#footnote-ref-2)